18 burgerlikes sterf in Oekraïense lugaanvalDie winkelsentrum in die stad Kremenchuk is heeltemal verwoes. (Foto: STR/Ukraine emergency ministry press service/AFP) ŉ Russiese lugaanval op ŉ winkelsentrum in die Oekraïense stad Kremenchuk het die lewe van minstens 18 mense geëis en talle ander is beseer. Die missielaanval is glo tydens die winkelsentrum se besigste tyd uitgevoer en volgens Oekraïense amptenare was die sentrum stampvol. Rusland sê egter die missiele het ŉ nabygeleë wapenaanleg getref en dat die winkelsentrum, wat volgens hom ongebruik was, toe aan die brand geslaan het. Leiers van die G7-beraad in Duitsland het nietemin reeds die voorval as ŉ oorlogsmisdaad bestempel en onderneem om die Russiese president, Wladimir Poetin, te laat boet hiervoor. Die Oekraïense lugmag het Dinsdag gesê dat ŉ winkelsentrum in die stad die vorige dag deur missiele getref is, wat deur Tu-22-bomwerpers in die weste van Rusland se Koersk-streek afgevuur is. “Die missiele het ŉ bedrywige gebied getref wat geen verband het met die konflik nie,” het Vitali Maletsky, burgermeester van die stad, gesê. Rusland het egter teruggekap en gesê die missiele het nooit die betrokke winkelsentrum getref nie. “Die missielaanval het ŉ aanleg met wapens en ammunisie wat van die VSA en ander Europese lande kom, getref. Die aanleg was in die omgewing van ŉ motorfabriek in Kremenchuk,” het die Russiese weermag in ŉ verklaring gesê. “Die Westerse ammunisie en wapens het weens die aanval ontplof en ŉ brand by die nabygeleë winkelsentrum laat ontstaan.” Rusland hou vol dat die winkelsentrum nie tydens die aanval in gebruik was nie. Volgens Sergiy Kruk, nooddienshoof van Oekraïne, is daar egter ŉ aantal sterftes by ŉ winkelsentrum in hierdie stad aangeteken. Benewens die oorledenes is nog 59 mense beseer, waarvan 25 gehospitaliseer is. “Ons hooffokus is op reddingspogings, rommelverwydering en om al die brande te blus,” het hy gesê. “Ek wil weer benadruk dat burgers nie lugaanvalwaarskuwings moet ignoreer nie.” Die Oekraïense president, Wolodimir Zelenski, het vroeër gesê dat daar meer as 1 000 mense in die betrokke winkelsentrum was toe dit na bewering gebombardeer is. “Dié Russiese aanval is een van die mees brutale terreurdade in die Europese geskiedenis,” het hy gesê. ŉ Video wat Zelenski glo gedeel het, wys hoe die winkelsentrum deur vlamme verswelg is, met talle reddingswerkers en brandbestryders wat die chaos omsingel. Die land se nooddienste het ook beelde gedeel wat wys hoe brandbestryders en reddingswerkers probeer om rommel uit die oorblyfsels van die gebou te verwyder. Die Oekraïense ministerie van verdediging het boonop gesê die lugaanval is doelbewus geloods op ŉ tyd toe die winkelsentrum op sy besigste was sodat dit die grootste impak kan hê. (Foto: STR/Ukraine emergency ministry press service/AFP) (Foto: STR/Ukraine emergency ministry press service/AFP) In ŉ afsonderlike voorval op dieselfde dag het minstens agt burgers van die stad Lysychansk in ŉ aanval deur Russiese vuurpyle gesterf terwyl hulle besig was om water te gaan haal. Lysychansk het die fokus geword van hewige Russiese aanvalle ná die val van sy tweelingstad, Severodonetsk. “Ons soldate probeer die stad nog behou, maar die Russe verander alles in puin. Die infrastruktuur is heeltemal vernietig,” het Sergiy Gaiday, goewerneur van die Lugansk-streek, gesê. ŉ Missiel het ook vroeg Sondagoggend ŉ woonbuurt in die Oekraïense hoofstad Kiëf getref nadat dié stad vir weke lank in vrede gelaat is. Een inwoner van ŉ woongebou in die Shevchenkivsky-woonbuurt is dood, terwyl talle ander erg beseer is. Rusland het ná die aanval erken dat hy ŉ wapenfabriek in die gebied geteiken het. Internasionale woede Die vlae van die G7-lande. (Foto: Kerstin Joensson/AFP) Die leiers van die G7-beraad het in ŉ verklaring die jongste aanval op Oekraïne as ŉ oorlogsmisdaad veroordeel. Die leiers het onderneem om Poetin en diegene wat verantwoordelik was vir hierdie aanval, aanspreeklik te hou. “Onoordeelkundige aanvalle op onskuldige burgers is in effek ŉ oorlogsmisdaad,” het hulle gesê. Die Britse premier, Boris Johnson, het ook tydens die G7-beraad gesê die Kremenchuk-aanval demonstreer die “dieptes van [Poetin se] wreedheid en barbaarsheid”. Antony Blinken, Amerikaanse minister van buitelandse sake, het gesê hy is met “afgryse vervul oor die betreurenswaardige voorval”. Die Franse president Emmanuel Macron het ook die aanval as ŉ “gruwel” veroordeel. Pres. Joe Biden van die VSA en sy eweknieë van die ryk G7-lande poog nou om Moskou se ekonomie nog verder onder druk te plaas. Dit terwyl stygende energie- en voedselpryse wêreldwye inflasie opjaag. “Ons sal voortgaan om finansiële, humanitêre, militêre en diplomatiese ondersteuning aan Oekraïne te verskaf en hom by te staan vir so lank as wat dit nodig is,” het die G7 in ŉ verklaring op die tweede dag van die beraad gesê. Zelenski, wat die leiers toegespreek het, het hulle aangemoedig om hul sanksies teen Rusland te verskerp sodat die oorlog voor die komende winter beëindig kan word. “Ons sal ook voortgaan om druk op Poetin te verhoog,” het Olaf Scholz, Duitse kanselier en gasheer van die beraad, in reaksie op Zelenski se pleidooi gesê. “Hierdie oorlog moet tot ŉ einde kom.” G7-leiers is reeds in gesprek oor ŉ pryslimiet op Russiese olie-invoere en sanksies wat Rusland se verdedigingsektor teiken. Europese amptenare is egter bekommerd oor die implementering hiervan. Om te help om stygende pryse te verlaag het Frankryk olieproduserende lande aangemoedig om hul uitset op ŉ “uitsonderlike wyse” te verhoog. Macron het ook ŉ terugkeer na die mark van ruolie van Iran en Venezuela gesteun. Amerikaanse sanksies word tans op albei hierdie lande toegepas. Die G7 het boonop Sondag sy planne aangekondig om die invoer van Russiese goud te stop.